Die boek sluit ’n DVD in. Elke hoofstuk word deur die betrokke skrywer (of iemand anders) op DVD ingelei. In die boek word riglyne gegee waar die DVD tydens die bespreking van ’n kwessies gekyk moet word.
In hierdie publikasie probeer die skrywers om luisterend oor ‘n aantal sensitiewe kwessies te praat. Dalk leer ons in die proses iets van die waarde van luister. Belangriker is egter die moontlikheid dat ons met ‘n alternatiewe styl van gesprekvoering die wil van die Here oor hierdie sake baie duideliker sal onderskei.
‘n Woord van dank aan dr Coenie Burger van BUVTON vir sy idee om ‘n publikasie oor sensitiewe kwessies in die kerk uit te gee. Ons waardeer BUVTON se rol om die redakteur en skrywers te vind.
Graag erken ons ook die besondere rol van dr Chris Jones as redakteur. Sy inisiatief en bydrae om dialoog en teologiese nadenke in die kerk te stimuleer word by die dag groter. Die gesprek oor die onderskeie onderwerpe word ingelei deur skrywers wat kundig genoeg is om met enkele formulerings die kern van die onderwerp te verwoord. Ons is aan elkeen van hulle groot dank verskuldig.
Dr Chris van Wyk het ‘n baie groot rol gespeel in die versorging en gereedmaking van die bydraes van die verskillende skrywers. Die oorspronklike idee van ‘n Seisoen van Luister is deur hom op die tafel geplaas. Sy besondere gawes en dryfkrag is vir die kerk van onskatbare waarde.